Temeljem članka 61., stavka 4. i 5., točke 29. Statuta grada Belišća ("Službeni glasnik grada Belišća" br. 5/09, 3/13, 11/14, 7/15, 1/16, 3/16, 1/18, 1/20, 1/21 i 13/22) te 2. Izmjena i dopuna Proračuna grada Belišća za 2024. godinu s projekcijama za 2025. i 2026. ("Službeni glasnik grada Belišća" br. 8/24), gradonačelnik grada Belišća donosi sljedeću

ODLUKU

O ISPLATI BOŽIĆNICA NEZAPOSLENIM OSOBAMA

S PREBIVALIŠTEM NA PODRUČJU GRADA BELIŠĆA U 2024. GODINI

Članak 1.

Gradonačelnik grada Belišća odobrava isplatu jednokratne pomoći - božićnice u iznosu od 40 eura nezaposlenim osobama s prebivalištem na području grada Belišća za sljedeće kategorije:

1. Nezaposlenima koji su se na dan 31.10.2024. godine nalazili u evidenciji Hrvatskog zavoda za zapošljavanje i još uvijek se nalaze u evidenciji,
2. Nezaposlenima koji se nalaze u evidenciji Hrvatskog zavoda za zapošljavanje, a ostali su bez posla od 31.10.2024. godine do zadnjeg dana isplate pomoći – božićnice,
3. Nezaposlenima koji se iz posebnih objektivnih okolnosti ne nalaze na evidenciji Hrvatskog zavoda za zapošljavanje (osobe radno nesposobne zbog invaliditeta i sl.).

Članak 2.

Zahtjevi za isplatu jednokratne pomoći – božićnice podnose se elektronskim putem na službenoj mrežnoj stranici Grada Belišća (www.belisce.hr) putem online obrasca.

Nezaposlene osobe iz točke 1. članka 1. pri ispunjavanju zahtjeva dužne su u potpunosti ispuniti propisani obrazac.

Nezaposlene osobe iz točke 2. članka 1. pri ispunjavanju zahtjeva dužne su u potpunosti ispuniti propisani obrazac i priložiti uvjerenje Hrvatskog zavoda za zapošljavanje da se nalaze u evidenciji nezaposlenih osoba.

Nezaposleni iz točke 3. članka 1. pri ispunjavanju zahtjeva dužne su u potpunosti ispuniti propisani obrazac te priložiti pripadajuću dokumentaciju kojom potvrđuju svoj status. O ostvarivanju prava na božićnicu za ove osobe posebnom Odlukom odlučuje Gradonačelnik.

Članak 3.

Prikupljanje zahtjeva za božićnicu trajat će u razdoblju od 25. studenog do 13. prosinca 2024. godine.

Nakon navedenog razdoblja neće se moći ostvariti pravo na božićnicu.

Članak 4.

Jednokratna pomoć - božićnica iz ove Odluke isplatit će se na teret Proračuna Grada Belišća za 2024. godinu, Iz Programa Javnih potreba Socijalne skrbi i zdravstva u gradu Belišću, Socijalna pomoć stanovništvu, Božićnice.

Članak 5.

Upravnom odjelu za financije i proračun i Upravnom odjelu za društvene djelatnosti povjerava se izvršenje ove Odluke.

Članak 6.

Ova odluka stupa na snagu danom donošenja, a objavit će se u "Službenom glasniku grada Belišća".

GRADONAČELNIK

GRADONAČELNIK:

Dinko Burić, dr. med.

KLASA: 551-05/24-03/1

URBROJ: 2158-3-02-02/2-24-1

Belišće, 5.11.2024. godine